Slag teen stropers in KrugerwildtuinSwartrenoster (Argieffoto: RonPorter/Pixabay) Wildbewaarders van Sanparke het nege vermeende stropers in verskillende dele van die Krugerwildtuin oor die afgelope week aangekeer. Die inhegtenisnemings is gedoen in gebiede wat gereeld gebuk gaan onder renosterstropery. Drie verdagtes is in die omgewing van die Krokodilbrug aangekeer. Daar is beslag gelê op ŉ swaarkaliber-jaggeweer, koeëls en ander toerusting wat tydens strooptogte gebruik word, het Sanparke gesê. Wildbewaarders by Letaba het in ŉ afsonderlike voorval nóg drie vermeende stropers aangekeer. Ook húlle was in besit van ŉ jaggeweer, ammunisie en stroperytoerusting. Bewaarders by Tshokwane het drie ander vermeende stropers, ook met dié items, in hegtenis geneem. Sanparke het gesê in ŉ onverwante voorval is die karkas van ŉ buffel, wat met gif bestrooi is, in die omgewing van Vlakteplaas gekry. Die buffelkarkas is glo vergiftig nadat die stropers die vleis uitgeslag het. Die vergiftigde karkas het reeds gelei tot 117 vrektes van witrugaasvoëls, ŉ monnikaasvoël, asook ŉ witkopaasvoël. Sanparke het die vrektes as katastrofies beskryf.